A̱sꞌa̱i i̱ncha tsichu nankihi̱ xu̱ta̱ Gerasa̱,
nanki xi tíjña ngabantá ntáchakꞌuu̱n.
Nkꞌie nga tsitjujen Jesu tsutsuu̱,
tje̱nꞌyún jꞌaikꞌúhún ra̱ nku nda̱ xi tsitjujin tsjóo̱.
Nda̱nindoo̱ tíjñajihi̱n ndo̱.
A̱jin tsjóo̱ bꞌejña ko̱ najmi chꞌa ta̱ ma tsꞌínkꞌíéjñaꞌyúhu̱n ra̱,
ndaha tsa nꞌúki̱cha̱ sꞌe̱ꞌyúnko̱ho.
A̱tꞌaha̱ nkjin ṉkjún ni̱yá kisꞌeꞌyúnko̱ho nꞌúki̱cha̱ sjai ko̱ ntsja,
tu̱nga kikjeti̱yahá nꞌúki̱cha̱ ntsja ko̱ kitsꞌín xi̱xi̱ nꞌúki̱cha̱ sjai.
Najmi tjín xi ma tsꞌínkꞌíéjña jyuhu̱ ndo̱.
Ni̱stjin ni̱stje̱n fatsúꞌbajín tsjóo̱ ko̱ jñóo̱ nga kjintáya ko̱ nga ndji̱o̱ tsꞌínꞌunko̱ho̱ ra̱ yjoho̱.
Nkꞌie nga kjin tje̱n sa Jesu,
kikiehe̱ ndo̱ ko̱ tsangatsanka nga jꞌaisinkúnchꞌintꞌaha̱.
ꞌYún kikjintáya nga bꞌi̱ kitsúhu̱:
—Ji Jesu,
Ntíhi̱ Nti̱a̱ nku tutu xi tíjña nkꞌa ján,
¿mí nihi xi tjínko̱hi an?
Nti̱a̱ nku tutuu̱ tíbená.
Tíbankihi nga najmi tu̱ ꞌba̱i̱ní kju̱a̱ni̱ma̱.
Bꞌa̱ tsꞌín kinchja̱ ndo̱ a̱tꞌaha̱ Jesu bꞌa̱ kitsúhu̱:
—¡Ji nda̱ninda,
ti̱tjusje̱jihi̱n ndo̱!
A̱sꞌa̱i Jesu kingjásjaiyaha̱:
—¿Nkú ꞌmihi?
Bꞌa̱ kitsú jánindoo̱:
—Legion ꞌmini̱ a̱tꞌaha̱ tu̱ xí nkjihín maha̱ni̱.
A̱sꞌa̱i ꞌyún ṉkjún i̱ncha tsankihi̱ Jesu nga najmi tu̱ tsꞌi̱ínkji tꞌaxíhi̱n.
Xi tje̱hen nku a̱sunntu tje̱nki̱ nkjin ṉkjún chi̱nka̱ tíi̱ncha kjine jñá.
A̱sꞌa̱i jánindoo̱ i̱ncha tsankihi̱ Jesu:
—Nꞌe̱kjíni̱ má tjíma chi̱nko̱ tu̱ xi ku̱i̱tjásꞌe̱njihi̱n ri̱.
A̱sꞌa̱i Jesu kitsjántehe̱ jánindoo̱.
I̱ncha tsitjujíhi̱n ndo̱ nga i̱ncha ngjikjasꞌenjihi̱n chi̱nko̱.
Jo ra̱ mii̱ maha chi̱nko̱.
Tsangatsanka chi̱nko̱ nga kikjaníkjꞌantjai yjoho̱ má nkꞌantjaihi̱ yo̱ ko̱ tsixuntujín ntáchakꞌuu̱n.
Yo̱ jesunjin ntá.
A̱sꞌa̱i i̱ncha tsanka já xi tíi̱ncha kunntá chi̱nko̱.
Ngji tsúyaha̱ xu̱ta̱ xi tjín a̱jin na̱nti̱o̱ ko̱ a̱ndai na̱nti̱o̱.
A̱sꞌa̱i i̱ncha jꞌaisehe̱ xu̱ta̱ ni xi kamoo̱.
Jꞌai má tíjña Jesu ko̱ kikie nga kabꞌejña yo̱ nda̱ xi tsitjujíhi̱n jáninda xi tu̱ xí nkjihín maha.
Ja yja ngáha najyun ko̱ ja nda je je ngáha.
I̱ncha kitsankjún jóo̱.
Já xi kikie ni xi kamoo̱ i̱ncha kitsúyaha̱ xu̱ta̱ xingisoo̱ ni xi kamaha̱ ndo̱ ko̱ ni xi i̱ncha kamaha̱ chi̱nko̱.
A̱sꞌa̱i xu̱ta̱ na̱nti̱o̱ tsankihi̱ Jesu nga ku̱i̱tju nankihi̱.
Nkꞌie nga tífasꞌen ngáha Jesu tsutsuu̱,
nda̱ xi tsitjujíhi̱n jánindoo̱ mjehe̱ nga tsjénnkihi̱ ko̱ tsankihi̱ kju̱a̱.
Tu̱nga najmi kitsjántehé ra̱ Jesu.
Bꞌi̱ kitsúhu̱:
—Tꞌin niꞌyahi̱ ko̱ tꞌihi̱nse̱i̱hi̱ xu̱ta̱ xinki̱.
Tꞌinyaihi̱ ngayjee̱ ni xi kuatsꞌínko̱hi Nti̱a̱ná ko̱ xi nkú tsꞌín kama ni̱ma̱ha̱ ji.
A̱sꞌa̱i ngji ndo̱ ko̱ kikꞌatutsꞌi̱hi̱n nga kitsúya a̱nte Decapo̱li̱ ngayjee̱ ni xi kitsꞌínko̱ho̱ Jesu.
Ngatentee̱ xu̱ta̱ xi tjín yo̱ i̱ncha kama nkjúhu̱n niu̱.